Engar forsendur eru fyrir grunnskólahaldi á Húnavöllum, að mati skólanefndar og skólanum þar verður því lokað. Starfandi fræðslustjóri og foreldri barna í skólanum gagnrýnir sveitarstjórn fyrir hvernig staðið var að lokuninni.
Fræðslunefnd Húnabyggðar hefur að athuguðu máli komist að þeirri niðurstöðu að engar forsendur séu fyrir grunnskólahaldi á Húnavöllum. Nefndin kannaði hug foreldra þeirra 30 barna sem voru í skólanum í fyrra um hvort þau hyggðust senda börn sín aftur í skólann eða sækja grunnskólann á Blönduósi. Í ljós kom að aðeins stóð til að senda fjóra nemendur í Húnavallaskóla í vetur. Sveitarstjórn Húnabyggðar staðfesti því niðurstöðu fræðunefndar en með henni lýkur tæplega 53 ára sögu grunnskólahalds á Húnavöllum. Berglind Hlín Baldursdóttir, starfandi fræðslustjóri og foreldri barna í Húnavallaskóla segir að illa hafi verið staðið að ákvörðuninni.
Við hefðum nú vilja kannski fundi með foreldrum, mögulega nemendum en allavegana þeim hagsmunaðilum sem að þessu koma og skiljum kannski ekki alveg hvað lá á. Þetta er risa risa ákvörðun.
-Nú kom í ljós í fundargerð að aðeins fjögur börn yrðu í skólanum í vetur, var skólanum stætt á að halda úti starfi með svona fáum börnum?-
Nei, en af því að það var staðið að þessu svona þá var mín upplífun að foreldrum hafi verið stillt upp við vegg. Þá fara sumir að hugsa, bíddu þessi ætlar að fara en ekki þessi og þetta er vinur barnsíns míns og ég vil að börnin mín fari með vinum sínum. Bara ef það hefði verið hugsað út í að hafa þetta fram að áramótum, hafa einhverja aðlögun, þá hefði þetta verið allt öðruvísi.
Rúmlega 50 ára sögu grunnskólans á Húnavöllum er lokið. Sveitarstjórn ákvað að loka honum og börnin fara í skóla á Blönduósi í staðinn. Starfandi fræðslustjóri gagnrýnir sveitarstjórn fyrir það hvernig staðið var að lokuninni og segir að foreldrum hafi verið stillt upp við vegg.